2013-yili O‘zLiDeP loyihasida ayollarga qariyb 4 mlrd so‘m kredit ajratildi

2014-yil 16-aprel kuni Toshkent shahridagi “Xalqaro savdo markazi” (ITC) anjumanlar zalida O‘zbekiston Liberal-demokratik partiyasi Siyosiy Kengashi ijroiya qo‘mitasi “Ayollar qanoti”ning yig‘ilishi bo‘lib o‘tdi. Unda Sog‘lom bola yilida mazkur tuzilma tomonidan amalga oshirilayotgan loyihalar muhokama etildi. Bu haqda partiya matbuot xizmati xabar berdi.

Partiyaning “Ayollar qanoti” tomonidan amalga oshirilayotgan “Oilaviy tadbirkorlikdan – mustahkam oilaga” loyihasi doirasida 2013-yili 180 nafar xotin-qizga 3 milliard 888 million so‘mlikdan ortiq kredit ajratildi va natijada 650 ta yangi ish o‘rni yaratildi. Loyihada respublika miqyosida 11 400 nafardan ortiq xotin-qiz ishtirok etgan.
Shuningdek, “Tadbirkorlik tamoyillari va ishbilarmonlik imkoniyatlari” loyihasi xotin-qizlarning huquqiy, iqtisodiy bilimlarini oshirishga xizmat qilgan bo‘lsa, “Sog‘lom oila – mustahkam oila” loyihasi doirasida salkam 1000 nafarga yaqin ayol bepul tibbiy ko‘rikdan o‘tkazildi.
Joylarda qizlarni erta turmushga uzatish, yaqin qarindoshlar o‘rtasidagi nikohning salbiy oqibatlari, ayollar salomatligi, oilalar mustahkamligi mavzularida davra suhbatlari, seminarlar tashkil etilmoqda.
Yig‘ilishda “Sog‘lom bola yili” Davlat dasturi ijrosini ta’minlashda partiyaning o‘rni, tijorat banklari tomonidan ayollar tadbirkorligini qo‘llab-quvvatlash, xotin-qizlar qo‘mitalari va partiya “Ayollar qanoti”ning hamkorligi, fermerlik harakatining qishloq joylardagi ahamiyati kabi mavzular bo‘yicha fikr almashildi.